
Text rozhodnutia
Súd: Krajský súd Košice Spisová značka: 4Tos/84/2016 Identifikačné číslo súdneho spisu: 7614010972 Dátum vydania rozhodnutia: 21. 09. 2016 Meno a priezvisko sudcu, VSÚ: JUDr. František Ševčovič ECLI: ECLI:SK:KSKE:2016:7614010972.1 Uznesenie Krajský súd v Košiciach, v senáte zloženom z predsedu JUDr. Františka Ševčoviča a sudcov JUDr. Jaroslava Chleboviča a JUDr. Zuzany Homzovej, na neverejnom zasadnutí konanom dňa 21. septembra 2016, v trestnej veci odsúdeného Y. C., v konaní o neosvedčení sa v skúšobnej dobe podmienečného odsúdenia, o sťažnosti odsúdeného proti uzneseniu Okresného súdu Spišská Nová Ves zo dňa 31.8.2016, sp. zn. 2T/138/2014 takto r o z h o d o l : Podľa § 193 ods.1 písm. c) Tr. por. z a m i e t a sťažnosť odsúdeného Y. C.. o d ô v o d n e n i e : Okresný súd Spišská Nová Ves uznesením zo dňa 31.8.2016, sp. zn. 2T/138/2014 podľa § 50 ods.4 Tr. zák. vyslovil, že odsúdený Y. C. sa v skúšobnej dobe podmienečného odsúdenia neosvedčil a trest odňatia slobody, ktorý mu bol uložený trestným rozkazom Okresného súdu Spišská Nová Ves sp. zn. 2T/138/2014 zo dňa 12. januára 2015 v trvaní 5 (päť) mesiacov v y k o n á . Podľa § 50 ods.8, § 48 ods.2 písm. a) Tr. zák. odsúdeného pre výkon trestu zaradil do ústavu na výkon trestu s minimálnym stupňom stráženia. Proti tomuto uzneseniu, bezprostredne po jeho vyhlásení, odôvodnení a poučení o opravnom prostriedku zahlásil sťažnosť odsúdený, ktorú bližšie písomne neodôvodnil. Krajský súd podľa § 192 ods.1 Tr. por. preskúmal správnosť výrokov napadnutého uznesenia, proti ktorým sťažovateľ podal sťažnosť a konanie predchádzajúce týmto výrokom napadnutého uznesenia a zistil, že sťažnosť odsúdeného nie je dôvodná. Po preskúmaní spisu odvolací súd zistil, že odsúdený Y. C. bol trestným rozkazom Okresného súdu Spišská Nová Ves sp. zn. 2T/138/2014 zo dňa 12.1.2015 uznaný za vinného z prečinu krádeže podľa § 212 ods.2 písm. d) Tr. zák., za čo mu bol uložený trest odňatia slobody v trvaní 5 mesiacov, výkon ktorého mu bol odložený na skúšobnú dobu v trvaní 15 mesiacov. Trestný rozkaz nadobudol právoplatnosť 6.2.2015. Trestným rozkazom Okresného súdu Spišská Nová Ves zo dňa 16.3.2016, sp. zn. 5T/24/2016, ktorý nadobudol právoplatnosť dňa 2.4.2016 bol Y. C. odsúdený pre prečin krádeže podľa § 212 ods.2 písm. d), ods.3 písm. b) Tr. zák., za čo mu bol uložený nepodmienečný trest odňatia slobody v trvaní 6 mesiacov, pre výkon ktorého bol zaradený do ústavu na výkon trestu s minimálnym stupňom stráženia. Skutku sa mal dopustiť dňa 7.1.2016, teda v rámci plynutia podmienečne uloženého trestu odňatia slobody vo veci Okresného súdu Spišská Nová Ves sp. zn. 2T/138/2014. Zo správy Obvodného oddelenia PZ v Krompachoch z 23.6.2016 vyplýva, že odsúdenému Y. C. bolo doposiaľ vznesené obvinenie v dvoch trestných veciach (ORP-39/KR-SN-2016, ORP-144/KR-SN-2016). Uznesením povereného príslušníka PZ podľa § 206 ods.1 Tr. por. zo dňa 30.5.2016 v trestnej veci ČVS:ORP-144/KR-SN-2016 je Y. C. stíhaný pre spolupáchateľstvo prečinu krádeže podľa § 20, § 212 ods.2 písm. d), ods.3 písm. b) Tr. zák. Správne postupoval okresný súd, keď dospel k záveru, že odsúdený Y. C. sa v čase plynutia podmienečne uloženého trestu odňatia slobody dopustil ďalšieho prečinu, a z toho dôvodu neviedol v skúšobnej dobe riadny život. Odvolací súd poukazuje na dôvody napadnutého uznesenia okresného súdu, s ktorými sa v plnom rozsahu stotožňuje a v podrobnostiach naň odkazuje. Nepochybil okresný súd, keď odsúdeného pre výkon trestu odňatia slobody zaradil do ústavu s minimálnym stupňom stráženia, keďže tento nebol v posledných desiatich rokoch pred spáchaním trestného činu vo výkone trestu za úmyselný trestný čin. Vzhľadom na vyššie uvedené skutočnosti odvolací súd sťažnosť odsúdeného Y. C. ako nedôvodnú postupom podľa § 193 ods.1 písm. c) Tr. por. zamietol. Poučenie: Proti tomuto uzneseniu ďalší riadny opravný prostriedok nie je prípustný.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2016:7614010972.1 (dáta aktuálne k 13. 11. 2026). Záväzné je znenie zverejnené súdom.




